Tarybos sprendimas
1994 m. birželio 21 d.
iš dalies keičiantis Sprendimą 90/424/EEB dėl išlaidų veterinarijos srityje
(94/370/EB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 43 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonominių ir socialinių reikalų komiteto nuomonę [3],
kadangi, atsižvelgiant į įgytą patirtį, tam tikri mechanizmai, nustatyti 1990 m. birželio 26 d. Tarybos sprendimu 90/424/EEB dėl išlaidų veterinarijos srityje [4], turėtų būti patobulinti;
kadangi visų pirma tam, kad veiktų gyvūnų ligų likvidavimo ir monitoringo programos, tam tikrų zoonozių kontrolės programos ir programos veterinarijos struktūroms tobulinti, reikėtų sudaryti specialų įvairių veiksmų grafiką, valstybės narės turėtų pateikti šias programas per paskutinius vienerius metus iki jų įgyvendinimo, turėtų būti sudarytas programų, pasirinktų kitiems metams, sąrašas, kiekvieną programą patvirtinant atskirai, turėtų būti nustatytas Bendrijos įnašo dydis ir didžiausia tokio įnašo suma, numatytas laipsniškas kompensuotinos sumos mažinimas, kai nesilaikoma nustatytų terminų, ir nustatyta minimali kompensuotina suma už skubias priemones;
kadangi į priedo 1 grupės ligų sąrašą reikėtų įtraukti klasikinį kiaulių marą ir kiaulių vezikulinę ligą,
PRIĖMĖ ŠĮ SPRENDIMĄ:
1 straipsnis
Šiuo dokumentu Sprendimas 90/424/EEB iš dalies keičiamas taip:
1. 3 straipsnio 1 dalis turėtų būti papildyta dviem įtraukomis:
"- afrikinis kiaulių maras,
- infekcinė galvijų pleuropneumonija".
2. 4 straipsnio 1 dalis pakeičiama taip:
"1. straipsnio nuostatos taikomos tada, kai Sąjungoje atsiranda kontrolės būtinybė dėl didelio pavojaus sveikatai, kurį kelia 3 straipsnio 1 dalyje minimos ligos, net ir tuo atveju, jei ligos plitimo teritorijoje vykdoma likvidavimo programa pagal 24 straipsnį."
3. Įrašomas šis straipsnis:
"10a straipsnis
Bendrijos finansinis įnašas nesuteikiamas, jeigu bendra priemonės suma yra mažesnė nei 10000 ekiu."
4. 11 straipsnio 6 dalyje data "1995 m. sausio 1 d." pakeičiama į "1998 m. sausio 1 d."
5. 16 straipsnis papildomas tokia pastraipa:
"Šis įnašas neteikiamas informacijai, kurią platina kitos tarptautinės organizacijos, ir tokios informacijos dublikatams."
6. 19 straipsnio pabaiga papildoma šiais žodžiais:
"taip pat veterinariniam švietimui ar mokymui tobulinti".
7. 24 straipsnio 3-9 dalys pakeičiamos ir išdėstomos taip:
"3. Kiekvienais metais ne vėliau nei birželio 1 d., o pirmą kartą - ne vėliau nei 1994 m. rugpjūčio 1 d., valstybės narės pateikia Komisijai programas, kurioms įgyvendinti jos norėtų gauti Bendrijos finansinį įnašą.
Šiuo tikslu valstybės narės:
i) pateikia visą reikiamą finansinę informaciją;
ii) nurodo kiekvienos pateiktos programos sąmatą;
iii) nurodo daugiametės programos trukmę ir metines sąmatas.
Programos, pateiktos po birželio 1 d. arba pirmą kartą - po 1994 m. rugpjūčio 1 d., negali būti nagrinėjamos, svarstant kitų metų finansavimą.
Jeigu valstybė narė pateikia programą, numatytą keletui metų (daugiametę programą), ji pirmiau išvardytą informaciją pateikia apie pirmuosius programos metus ir visus tolesnius metus.
4. Komisija pateiktas programas svarsto tiek veterinariniu, tiek finansiniu požiūriu. Valstybės narės Komisijai pateikia visą papildomą informaciją, kurios pastaroji reikalauja, kad galėtų įvertinti programą. Programos baigiamos svarstyti kiekvienų metų rugsėjo 1 d.
Komisija papildomos informacijos gali reikalauti ne vėliau kaip iki kiekvienų metų liepos 15 d.
5. Kiekvienais metais iki spalio 15 d. 42 straipsnyje nustatyta tvarka sudaromas sąrašas programų, kurioms gali būti suteiktas Bendrijos finansinis įnašas, reikalavimai kitiems metams, nurodant siūlomą kiekvienai programai įnašo dydį ir sumą. Šiuo sprendimu taip pat atsižvelgiama į dabartinių programų, kurios turėtų būti finansuojamos kaip daugiametės programos, finansavimo perspektyvas.
6. Kiekviena į 5 dalyje nurodytą sąrašą įtraukta programa su reikiamais pakeitimais, padarytais atsižvelgiant į 4 ir 5 dalyje nurodytą analizę, iki gruodžio 1 d. tvirtinama atskirai 42 straipsnyje nustatyta tvarka. Kiekvienai programai skiriamo Bendrijos finansinio įnašo dydis, jo suteikimo sąlygos ir didžiausias įnašo dydis nustatomas ta pačia minėta tvarka.
7. Visos programos tvirtinamos vienerių metų laikotarpiui ir turi būti įgyvendintos nuo kiekvienų metų sausio 1 d. iki gruodžio 31 d. Valstybės narės iki birželio 1 d. pateikia Komisijai preliminarų techninį ir finansinį kiekvienos vykdomos programos įvertinimą. Šis įvertinimas gali būti pateiktas kartu su prašymu pratęsti priemonę pagal 3 dalį. Komisija praneša valstybėms narėms apie padėtį, kad būtų priimtas 5 dalyje numatytas sprendimas.
8. Prašymus padengti valstybės narės išlaidas, susijusias su konkrečia programa, valstybės narės pateikia Komisijai iki kitų metų, einančių po metų, kuriais pasibaigė programa, birželio 1 d. Jeigu šio termino nesilaikoma, Bendrijos finansinis įnašas tų metų liepos 1 d. sumažinamas 25 %, rugsėjo 1 d. - 50 %, spalio 1 d. - 75 %, o lapkričio 1 d. - 100 %.
9. Komisija sprendimą dėl pagalbos priima iki spalio 15 d. Komisija iki lapkričio 1 d. Veterinarijos nuolatinio komiteto posėdyje praneša valstybėms narėms apie savo sprendimą, kad šios galėtų pateikti savo įvertinimą.
10. Komisija, bendradarbiaudama su kompetentingomis nacionalinėmis institucijomis, pagal prašymus suteikti programoms Bendrijos finansinį įnašą gali atlikti patikrinimus vietoje. Šiuo tikslu patikrinę reprezentatyvųjį ūkių skaičių Komisijos departamentai gali nustatyti, ar kompetentingos institucijos prižiūri, kaip vykdomos programos.
Atsižvelgiant į veterinarijos teisės aktus, minėtieji patikrinimai gali būti atliekami vienu metu su kitais, Komisijos ekspertų atliekamais, patikrinimais.
Komisija praneša valstybėms narėms apie atliktų patikrinimų rezultatus.
11. Išsamios šio straipsnio, visų pirma 8 dalies, taikymo taisyklės priimamos 41 straipsnyje nustatyta tvarka.
12. Komisijos jau patvirtintoms programoms arba toms programoms, kurios bus patvirtintos laikotarpiui nuo 1994 m. liepos 1 d. iki 1994 m. gruodžio 31 d., toliau taikomos 24 straipsnio nuostatos, galiojusios iki pakeitimo, padaryto atsižvelgiant į 1994 m. birželio 21 d. Tarybos sprendimą 94/370/EB, iš dalies keičiantį Sprendimą 90/424/EEB dėl išlaidų veterinarijos srityje [5] Tačiau minėtosios programos turi baigtis ne vėliau nei 1994 m. gruodžio 31 d."
8. 25 straipsnis papildomas šiomis dalimis:
"3. Tačiau Bendrijos finansinis įnašas toms finansuojamoms programos, kurios bus patvirtintos 1994 m., gali būti mažesnis nei 50 %.
4. Taryba, remdamasi Komisijos pasiūlymu ir atsižvelgdama į įgytą patirtį bei uždavinius vidaus rinkai sukurti, kvalifikuota balsų dauguma persvarsto šį straipsnį ne vėliau kaip iki 1995 m. gruodžio 31 d."
9. 26 straipsnis pakeičiamas taip:
"26 straipsnis
Asignavimai, būtini šioje antraštinėje dalyje numatytoms priemonėms įgyvendinti, skiriami kasmet, sudarant biudžetą."
10. 30 ir 31 straipsniai panaikinami.
11. 32 straipsnis pakeičiamas taip:
"32 straipsnis
Šiame skyriuje taikomos 24 straipsnio 3-11 dalys."
12. 36 straipsnio 1 dalis papildoma šia pastraipa:
"Jeigu tokie kvalifikacijos kėlimo kursai arba susitikimai yra organizuojami, jie kompetentingų institucijų prašymu ir Komisijai sutikus organizuojami asmenims iš tų trečiųjų šalių, kurios su Sąjunga sudarė bendradarbiavimo veterinarinių patikrinimų srityje sutartis, ir veterinarijos absolventams, kad šie pratęstų mokslus, susijusius su Bendrijos taisyklėmis."
13. 38 straipsnio 3 dalis pakeičiama taip:
"3. Šiame straipsnyje taikomos 24 straipsnio 3-11 dalys."
14. 40 straipsnis pakeičiamas taip:
"40 straipsnis
Mokėjimai atliekami ekiu pirmąją to mėnesio, kada buvo gautas prašymas išmokai, darbo dieną Europos Bendrijų oficialiajame leidinyje paskelbtu kursu."
15. Įterpiamas šis straipsnis:
"43a straipsnis
Komisija kas trejus metus Tarybai ir Europos Parlamentui pateikia ataskaitą apie šio sprendimo taikymo aplinkybes."
16. Priedo 1 grupės ligų sąrašas papildomas šiomis įtraukomis:
"- kiaulių vezikulinė liga,
- endeminis klasikinis kiaulių maras,
- infekcinė hematopoetinė nekrozė (IHN)."
2 straipsnis
Šis sprendimas skirtas valstybėms narėms.
Priimta Liuksemburge, 1994 m. birželio 21 d.